### NN 137/2024 (29.11.2024.), Odluka o osnivanju Vijeća za demografsku revitalizaciju Republike Hrvatske

VLADA REPUBLIKE HRVATSKE

2263

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 28. studenoga 2024. donijela

ODLUKU

O OSNIVANJU VIJEĆA ZA DEMOGRAFSKU REVITALIZACIJU REPUBLIKE HRVATSKE

I.

U svrhu praćenja, koordiniranja i usmjeravanja provedbe Strategije demografske revitalizacije Republike Hrvatske do 2033. godine (»Narodne novine«, broj 36/24.) i mjera demografske politike iz Programa Vlade Republike Hrvatske za mandat 2024. – 2028., osniva se Vijeće za demografsku revitalizaciju Republike Hrvatske (u daljnjem tekstu: Vijeće).

II.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

III.

Članovi Vijeća su:

– predsjednik Vlade Republike Hrvatske

– ministar nadležan za poslove demografije i useljeništva

– ministar nadležan za poslove rada, mirovinskoga sustava, obitelji i socijalne politike

– ministar nadležan za poslove financija

– ministar nadležan za poslove regionalnoga razvoja i fondova Europske unije

– ministar nadležan za poslove znanosti, obrazovanja i mladih

– ministar nadležan za unutarnje poslove

– ministar nadležan za poslove mora, prometa i infrastrukture

– ministar nadležan za poslove gospodarstva

– ministar nadležan za poslove prostornoga uređenja, graditeljstva i državne imovine

– ministar nadležan za poslove zdravstva

– ministar nadležan za poslove poljoprivrede, šumarstva i ribarstva

– ministar nadležan za vanjske i europske poslove

– ministar nadležan za poslove turizma i sporta

– ministar nadležan za poslove pravosuđa, uprave i digitalne transformacije

– državni tajnik nadležan za područje odnosa između Republike Hrvatske i Hrvata izvan Republike Hrvatske.

Vijeću predsjedava predsjednik Vlade Republike Hrvatske, a u slučaju njegove odsutnosti čelnik tijela državne uprave nadležnog za poslove demografije i useljeništva.

Čelnici tijela iz stavka 1. ove točke imenuju zamjenika člana Vijeća, za slučaj spriječenosti.

Za članove Vijeća koji su čelnici ministarstava zamjenici se imenuju iz reda državnih dužnosnika.

IV.

Po potrebi, na poziv predsjednika Vijeća, sjednicama Vijeća mogu prisustvovati i predstavnici drugih nadležnih tijela i institucija te stručnjaci iz drugih relevantnih područja, bez prava glasa.

V.

Vijeće obavlja sljedeće zadaće:

– prati provođenje strateških ciljeva Strategije demografske revitalizacije Republike Hrvatske do 2033. godine

– usmjerava, prati i daje preporuke za provođenje mjera demografske politike

– prati učinak provedbe mjera demografske revitalizacije na sveukupni razvoj Republike Hrvatske

– predlaže mjere i aktivnosti za demografsku revitalizaciju i poticanje povratka pripadnika hrvatskog naroda, potomaka pripadnika hrvatskog naroda i njihovih obitelji u Republiku Hrvatsku te mjere koje doprinose uravnoteženim migracijskim kretanjima

– potiče međuresornu suradnju i suradnju s jedinicama lokalne i područne (regionalne) samouprave u provedbi mjera i aktivnosti

– ocjenjuje postignutu kvalitetu i dostupnost institucionalnih usluga u provedbi mjera demografske revitalizacije

– potiče stručna istraživanja u području demografske politike

– daje preporuke zakonskih rješenja za provedbu mjera demografske politike

– ostale zadaće koje se odnose na provedbu mjera demografske revitalizacije sukladno Strategiji demografske revitalizacije Republike Hrvatske do 2033. godine.

Vijeće se sastaje po potrebi, a najmanje jednom u šest mjeseci.

Sjednice Vijeća saziva predsjednik Vijeća.

Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu ni na naknadu troškova.

VI.

Stručne i administrativne poslove za Vijeće obavlja tijelo državne uprave nadležno za poslove demografije i useljeništva.

VII.

Zadužuje se tijelo državne uprave nadležno za poslove demografije i useljeništva o ovoj Odluci obavijestiti tijela iz točke III. stavka 1. ove Odluke u roku od tri dana od dana stupanja na snagu ove Odluke.

Zadužuju se tijela iz točke III. stavka 1. ove Odluke u roku od tri dana od dana primitka obavijesti iz stavka 1. ove točke imenovati zamjenike članova Vijeća i o tome obavijestiti Ured predsjednika Vlade Republike Hrvatske i tijelo državne uprave nadležno za demografiju i useljeništvo.

VIII.

Danom stupanja na snagu ove Odluke prestaje važiti Odluka o osnivanju Vijeća za demografsku revitalizaciju Republike Hrvatske (»Narodne novine«, broj 141/20.).

IX.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/24-04/449

Urbroj: 50301-28/23-24-2

Zagreb, 28. studenoga 2024.

Predsjednik
 mr. sc. Andrej Plenković, v. r.